Anne Grete Holmsgaard (SF), 2008-05-06:
Jeg vil gerne kvittere for, at ministeren vil invitere til et møde og lyder positiv over for at finde en løsning.
Det synes jeg er rigtig godt.
Jeg vil også godt kvittere for ministerens rigtig gode hukommelse.
Jeg tror, at både han og jeg kan huske, hvor mange timer, formentlig til andres irritation, vi i juni diskuterede de her afgiftsforslag - rigtig, rigtig mange timer.
Jeg ved, at der var nogle, der sad og pillede negle, og jeg kan ikke huske, om det var muffins, de spiste, mens vi kløede på med det, men det er jo da i hvert tilfælde en bekræftelse af, at det her spørgsmål ikke er kommet som en tyv om natten.
Vi diskuterede det rigtig meget i juni måned.
Regeringen valgte så, fordi vi ikke kunne blive enige, at tage sit forslag af bordet.
Det kom så tilbage igen, da vi efter en lang pause startede forhandlingerne i februar måned.
Så jeg vil bare sige, at det her har været diskuteret - det er vi begge to klar over - og vi skal finde en ordentlig løsning.
Og hvorfor er det så så vigtigt?
Ministeren siger, at biogas har fået et rigtig godt løft.
Ja, det er rigtigt, men så ville det da også være ualmindelig dumt af os, hvis vi gik hen og pillede noget af det løft ud af det ved at insistere på noget, som vi rent faktisk ikke har aftalt, nemlig en afskaffelse af treledstariffen.
Jeg synes også, det ville være dumt, fordi vi tilbage i 2004 - det var så ikke med skatteministeren, men med økonomi- og erhvervsministeren brugte rigtig meget tid på det og konkluderede som led i en bred aftale, at de små værker kunne blive på treledstariffen.
De kunne også gå ud af den, hvis de ville, men det var deres eget frie valg.
Ministeren siger så, at en af årsagerne til, at han lægger så meget vægt på det her, er, at der spares 150.000 t CO2.
Jeg vil sige, at vi selvfølgelig også er optaget af at spare den CO2,
og derfor kom vi også med ganske mange forslag under forhandlingerne, bl.a. på transportområdet, men der må jeg så sige, at der var lukket land på det tidspunkt.
Det var man ikke parat til i regeringen at gå ind på.
Vi snakkede også om Nordsøen, fordi der jo er et stærkt stigende energiforbrug på Nordsøen.
Det blev pakket ned i en arbejdsgruppe, men det kom dog med i en arbejdsgruppe, og det synes jeg er rigtig godt.
Vi snakkede også om at erstatte noget af den olie, vi bruger til opvarmning i landdistrikterne, med naturgas, fordi vi nogle steder faktisk kan udvide den kollektive varmeforsyning.
Det kom der ikke noget ud af, men det er bare for at sige, at det jo ikke er sådan, at vi er ligeglade med den del.
Vi er faktisk kommet med en masse forslag.
Men jeg ser frem til et møde - igen - med ministeren.
Jeg håber så på, at vi kan komme til en løsning, hvor vi sikrer det, som jeg mener har været helt klart, for jeg synes ikke, der er nogen grund til at spolere, at vi er enige om noget, men der er noget andet, vi er uenige om.
Jeg synes i hvert tilfælde, det er vigtigt, at ministeren tager med i sin huskeboks, at han faktisk har fået den største del af sin pakke igennem - den pakke, vi sloges meget imod - og derfor synes jeg ikke, der er nogen grund til at blive så stejl, at man også vil have den sidste lille del med, selv om den rent faktisk ikke er med i energiaftalen.